2016-ban megbíztak,
hogy készítsek fotósorozatot
a Michiganben lévő Flint város ivóvízválságáról.
Az már 2014 óta tartott.
Azzal fogadtam el a megbízatást,
hogy három nemzedék asszonyait fogom fotózni,
akiket naponta sújt a válság.
Szerencsém volt két jó baráttal találkoznom,
Amber Hasan és Shea Cobb művésszel, aktivistával és költővel,
akik körbevezettek Flintben,
Shea Cobb iskolabusz-vezető lett
a fényképsorozat központi alakja,
anyjával, Ms. Renée-vel
és nyolcéves lányával, Zionnal egyetemben.
Szenvedélyesen követtem Shea buszútvonalait.
Mialatt Shea a buszt vezette,
rá-rápillantott Zionra, hogy meggyőződjön, vajon tanul-e.
Shea életének minden bizalmas részletébe bepillanthattam.
Mikor Shea elvitt Zion iskolájába,
és ott megláttam az ivókutakat, ahol feliratokon ez állt:
"Szennyezett víz. Ne igyál belőle!",
képtelen voltam a látványt lefényképezni.
Megdöbbentett, hogy Amerikában,
ahol egykor a kutakon ott volt a jelzés: Fehéreknek vagy Csak feketéknek,
ma ilyen ivókutakat kell látnom:
"Szennyezett víz. Ne igyál belőle!"
Ez eltűrhető?
Flint lakosai kénytelenek palackozott vizet inni,
azzal főzni és abban fürödni,
miközben vízszámlájuk a legmagasabbra rúg az országban,
bár vizük halálos legionárius betegséget okozó baktériummal fertőzött.
Kézenfekvő volt, hogy Flintbe menjek,
mert az ipari szennyezés, a baktériummal fertőzött víz
túl ismerős volt nekem, a pennsylvaniai Braddockban született és felnőtt nőnek.
Anyám és én rákkal
és autoimmun betegségekkel, pl. lupussal küzdöttünk.
14 éves együttműködésünkből született The Notion of Family c. munkánk
a környezeti rasszizmus túléléséért,
az egyenlő egészségügyi ellátásért
és a vegyianyag-kibocsátás ellen folytatott küzdelmünknek köszönhető.
Az utóbbi szabályozását az érdekelt US Steel Corporation eltöröltette.
Így Braddockban az egész országra nézve a legmagasabb a gyerekhalandóság
és az asztma.
A Monongahela folyótól a Flint folyóig –
W.E.B. Du Bois szavaival élve
"A város, az egész völgy hátat fordított a folyónak.
Csatornának, lefolyónak használja,
szemétlerakó helynek."
A General Motors évtizedek óta vegyi anyagait üríti
a Flint folyóba.
Amikor Flint is Family c. fényképsorozatom 2016 augusztusában megjelent,
azzal az volt a célom, hogy emlékeztessem Amerikát:
bár a Flint már nem szerepel a hírekben,
de a vízválság még korántsem ért véget.
Persze, tudtam,
hogy egyetlen fényképsorozatnál többet kéne tenni,
hogy az Autóváros lakóinak életébe enyhülést hozzunk.
Sheát és engem anyáink és nagyanyáink hoztak közelebb egymáshoz.
Ambert és engem a lupus elleni küzdelmünk.
Úgy döntöttünk, hogy kapcsolatban maradunk egymással,
és folytatjuk alkotó erőfeszítéseinket.
2017-ben Shea és Amber megalapította a The Sister Tour művészegyüttest,
melynek célja a flinti művészeknek biztos helyet biztosítani.
Egy évvel később
megrendeztem egyéni kiállításomat, a Flint is Familyt
a New York-i Gavin Brown's Enterprise-ban,
a Nyugati 127. utcában.
Az épülethez közeledő közönség
kilencméteres plakátot pillant meg a homlokzaton.
A plakát három nagy színes negatívból áll,
rajta a mottó: A víz – élet.
A felirat betűit a The Sister Tour a Nestlé vizespalackjaiból rakta ki.
A Nestlé a világ legnagyobb vízpalackozó cége,
amely percenként 1 500 liter vizet szivattyúz ki a Michigan-tóból,
majdhogynem ingyen.
A cég még több millió liternyi vizet termel ki
az őslakosok területéről,
miközben az indiánok egyáltalán nem jutnak tiszta vízhez.
Ez pénzgyűjtésre szánt nyomat,
melyből a The Sister Tour művészeit támogatom egyes helyszíneken,
hogy fölvilágosítsák a népet a jelenlegi válságról.
Azzal tartottam ébren a közfigyelmet,
hogy visszaszámláló zászlók készülnek,
amelyeket országszerte intézményekre tűznek ki.
Júniusban Amber arról értesített,
hogy a michigani főügyész
a flinti vízválság ügyében folyt nyomozás összes vádpontját ejtette,
amelyben nyolc állami és városi hivatalnok volt gyanúsított
gondatlanságból elkövetett emberöléssel.
Nem nézhettem tovább ölbe tett kézzel,
míg a kormányzat tétlenkedik.
Az igazságszolgáltatás késlekedik,
és az igazságosságot megtagadták.
Öt év telt el,
és a flinti férfiak, nők és gyerekek még mindig az igazságszolgáltatásra várnak.
Megkérdeztem Ambert, mit tehetek.
Beszélt nekem egy Puerto Ricó-i férfiról, bizonyos Moses Westről,
aki a légkörből vizet előállító, 12 tonnás berendezést talált föl.
Amber elvitte Mosest a város választott vezetőihez.
Egyikük sem mutatott érdeklődést a gép iránt, mely enyhítette volna a bajt.
Ambernek kellett a gépet eljuttatnia
Flintbe egy texasi katonai támaszpontról.
Senkinek nem volt rá pénze Flintben.
Akkor úgy döntöttem,
hogy a Flint is Family kiállítás hasznát
és a Robert Rauschenberg Alapítvány nagylelkű adományát
elküldöm Moses Westnek.
Múlt júliusban
Moses West és készüléke megérkezett Flintbe,
Marengo és Pulaski közti Észak-Saginaw-ba,
és ott azóta is működik.
A belvárostól öt kilométerre lévő Észak-Saginaw-t
megfosztották iskoláitól,
egészséges élelmiszerboltjaitól
és tiszta ivóvizétől.
A közösség erőszakosnak és szegénynek minősül.
De én teljesen másnak látom.
Mózes, a rendőr, a vadőr, a veterán –
nagyon is tudatában voltak vízmentő szerepüknek:
hogy ingyenes tiszta ivóvízzel nyújtsanak segítséget a flinti lakosoknak,
megtanítsák őket a gép kezelésére
és karbantartására,
és a legfontosabbra: vállaljanak felelősséget érte.
Mondják meg meg mindenkinek a városban,
hozzanak edényeket, és vegyenek, amennyi vizet csak tudnak,
különösen még a tél beállta előtt,
mert a gép fagyos időben nem vonja ki a nedvességet a levegőből.
E technológia nagy teljesítményű szűrőn szívja át a levegőt.
Mechanikai úton kondenzál,
ezzel napi 7 570 liter vizet állít elő.
A helyi lakosok
naponta reggel 9 és este 8 között
ingyen annyi vizet vehetnek, amennyit akarnak,
és ezzel nem kényszerülnek arra, hogy palackozott vízért álljanak sorba.
Jártam a gépnél, megkérdeztem arról az embereket,
hogy mit jelent számukra Moses és a gépe?
Azt is, milyen volt tiszta ivóvíz nélkül élni?
Alita ezt felelte:
"Csoda, hogy Isten megadta Mosesnek a tudást és a technológiát,
hogy tiszta ivóvízzel láthasson el minket."
Hozzátette: a gép ideérkezte előtt
heves fejfájásai voltak,
a szennyezett víz annyira a gyomrára ment,
hogy enni sem tudott.
Tina elmondta,
hogy az ólommal szennyezett víztől kihullott a haja.
Gyengeségről és kábultságról panaszkodott.
Mióta megvan a gép, erős és teherbíró.
David kitörő örömmel fogadta a Texasból érkezett gondoskodást.
Mikor megízlelte a vizet, arra gondolt:
"Isten ilyennek képzelte a vizet."
Három 25 literes tartályt szokott vízzel megtölteni,
pecsenyesütő bódéja üzemeltetéséhez.
Alkotókészség és szolidaritás révén
Amber Hasan, Shea Cobb,
Tuklor Senegal, The Sister Tour,
jómagam, Flint lakossága,
Dexter Moon, Moses West és a vízgép
képes 454 köbméter
ingyenes, tiszta ivóvizet termelni.
(Taps)
Flint népe megérdemli a tiszta vizet.
A víz – élet.
A víz életerő, amely megóv a kóroktól,
haláltól és leépüléstől.
Képzeljük el, hány életet menthetnénk meg,
ha Moses gépe ott lenne pl. Newarkban, New Jerseyben,
Dél-Afrikában
és Indiában –
együttérzésből, nem pedig nyereségvágyból.
Fogtam a fényképezőgépem,
beállítottam a fókuszt,
és ujjam a kioldógombra tettem,
hogy megörökítsem, mikor Shea és Zion először kortyol a tiszta vízbe.
Exponálás után
az öröm és tisztesség érzése fogott el.
Küldtem Sheának egypár képet,
ő pedig ezt írta:
"Még egyszer köszönöm a fényt, melyet városomba hozol."
Rögtön válaszoltam:
"A fény már megvolt bennetek."
Négy éve fotózom Flintet,
és végül sikerült kiharcolnom a költői igazságosságot.
Nem számít, milyen sötétnek mutatkozik a helyzet,
a fényképezőgép föltárja a fényt, és a negatívot pozitívvá változtatja.
Köszönöm.
(Taps)